b'\n_START_ARTICLE_\nKresnik (bog)\n_START_SECTION_\nGlavne zna\xc4\x8dilnosti bo\xc5\xbeanstva\n_START_PARAGRAPH_\nKresnik praviloma nastopa kot zlatolasi in zlatoroki sin nekega nebe\xc5\xa1kega bo\xc5\xbeanstva, rojen s konjskimi uhlji, in kot mlad bo\xc5\xbeanski kraljevi\xc4\x8d, ki biva na Jutrovem v Deveti de\xc5\xbeeli in vlada na Svetovni gori, kjer ima svojo pala\xc4\x8do, in kjer ob vodnjaku stoji zlata jablana. Povezan je s Soncem in ognjem, oboro\xc5\xbeen s strelo, kladivom, sekiro, kijem, ali me\xc4\x8dem potuje po nebu v svoji zlati ko\xc4\x8diji. Velja za slovenskega Herakleja, saj tudi on naredi dvanajst dobrih del. Pri njegovih juna\xc5\xa1tvih mu v\xc4\x8dasih pomaga njegov \xc5\xa1tirioki pes, v\xc4\x8dasih pa njegov brat Trot. Njegov htonski nasprotnik mu sku\xc5\xa1a nekaj ukrasti, npr. imetje, \xc4\x8dredo ali njegovo \xc5\xbeeno oziroma sestro (Marjetica, Deva, Vesina). Kresnik se bojuje z nasprotnikom in ko ga premaga, pada de\xc5\xbe ali zlata p\xc5\xa1enica. Med njegovimi nasprotniki so npr. Troglavi Pegam, velikan Vouvel ali pa Ses oziroma Ka\xc4\x8dja kraljica, pa tudi Vedomec, konkuren\xc4\x8dni htonski bog, s katerim se bojuje za prevlado na Svetovni gori. V Kresnikov cikel spada tudi sveta poroka (hieros gamos) z re\xc5\xa1eno izbranko. Toda Kresnik je svojo \xc5\xbeeno tudi varal, npr. s h\xc4\x8derjo Ka\xc4\x8dje kraljice. Poimenovanje Kresnik je apelativ, pravo ime boga je bilo tabuizirano in zato skrito; zaradi ljubezenske nezvestobe ga je njegova \xc5\xbeena poklicala s pravim imenom, zaradi \xc4\x8desar je umrl, po drugi strani naj bi prispodoba Kresnika bil tudi jesenski beli konj oziroma Zlatorog, ki ga ogro\xc5\xbea Jarnik .\n_START_SECTION_\nKresnik in kr\xc5\xa1\xc4\x8danstvo\n_START_PARAGRAPH_\nZaradi sorodnega zvena besed Krstnik in Kresnik ter zaradi bli\xc5\xbeine svetnikovega goda je \xc4\x8da\xc5\xa1\xc4\x8denje poganskega Kresnika postopoma izpodrivalo \xc4\x8da\xc5\xa1\xc4\x8denje Sv. Janeza Krstnika. Kresnikov mitolo\xc5\xa1ki cikel se je vsaj deloma postopoma prenesel v izro\xc4\x8dilo Sv. Janeza Krstnika ali \xc5\xa0entjan\xc5\xbea- zato ob njegovem godovanju 24. junija npr. zagorijo \xc5\xa1entjan\xc5\xbeevski kresovi.\n_START_SECTION_\nPolemike o Kresniku\n_START_PARAGRAPH_\nSolarne vsebine v dana\xc5\xa1njem izro\xc4\x8dilu o bo\xc5\xbeanskem Kresniku in prepletanje \xc5\xa1amanskega izro\xc4\x8dila Kresnikov na eni strani ter njegova gromovni\xc5\xa1ka funkcija na drugi strani spro\xc5\xbeata polemike, ki za enkrat \xc5\xa1e niso pripeljale do konsenza. To nas opozarja pred tem, da lik Kresnika do danes \xc5\xa1e ni zadovoljivo pojasnjen.\n_START_SECTION_\nSon\xc4\x8dno ali htonsko bo\xc5\xbeanstvo?\n_START_PARAGRAPH_\nDamjan J. Ovsec je na osnovi raziskav Evela Gasparinija izzval slovensko strokovno javnost s trditvijo, da je slovensko bajeslovje podobno kakor tudi slovansko izpeljano le iz lunarne osnove. Ovsec trdi, da se je Kresnik \xc5\xa1ele v kasnej\xc5\xa1ih bajkah prelevil iz bo\xc5\xbeanskega lunarnega bitja v solarnega junaka in nazadnje v zemeljskega vladarja; Ovsec trdi, da o \xc4\x8da\xc5\xa1\xc4\x8denju Sonca pri Slovanih ne vemo ni\xc4\x8desar, zato se ni moglo pripetiti, da bi ljudje Sonce poosebili in ga nato povzdignili v status bo\xc5\xbeanstva. Vendar ve\xc4\x8dina raziskovalcev (npr. Mikhailov, Kropejeva, \xc5\xa0mitek) meni, da slovanska in s tem slovenska mitologija vsebuje tudi solarne elemente._NEWLINE_\xc5\xa0tudija o Kresniku, ki jo je naredil Zmago \xc5\xa0mitek, je pokazala, da je ima Kresnik mnogo podobnosti (a tudi nekaj razlik) z iranskim Yimo, obenem pa tudi z indoarijskima solarnima bo\xc5\xbeanstvoma Mitro in Indro; Indra npr. je prav tako gromovnik, prav tako se bojuje s troglavim nasprotnikom, re\xc5\xa1uje svojo \xc5\xbeeno in sicer pred demonom Ravano, tako kot Kresnik prina\xc5\xa1a vode in de\xc5\xbe, stara slovenska imena za pikapolonico kresnica in bo\xc5\xbeji volek pa lahko primerjamo z indijskim imenom za pikapolonico indragopa, kar pomeni\xc2\xa0\xc2\xbbta, katere pastir je Indra\xc2\xab. \xc4\x8ceprav Kresnik nastopa tudi pono\xc4\x8di, kar dokazuje, da je imel obenem tudi nekatere lunarne sestavine, pa kresni obi\xc4\x8daji ob poletnem solsticiju po Moniki Kropej ka\xc5\xbeejo solarne sestavine: npr. kotaljenje gore\xc4\x8dih koles, ki simbolizirajo Sonce, kurjenje kresov, skakanje preko kresnega ognja, ple\xc5\xa1o\xc4\x8de kolo okrog kresa.\n_START_SECTION_\nSpecifi\xc4\x8dno bo\xc5\xbeanstvo ali le lokalno poimenovanje za Peruna?\n_START_PARAGRAPH_\nPrepletanje \xc5\xa1amanskega izro\xc4\x8dila Kresnikov z opusom gromovni\xc5\xa1kega bo\xc5\xbeanstva ter razprava o solarnosti in lunarnosti ote\xc5\xbeujeta ugotavljanje Kresnikove izvorne narave. Nikolai Mikhailov je leta 2002 zapisal trditev, da je Kresnik pravzaprav le slovenska oblika klju\xc4\x8dnega slovanskega bo\xc5\xbeanstva- Peruna, lik Kresnika naj bi se oblikoval iz bo\xc5\xbeanstva v duha in nato v junaka, kar naj bi ustrezalo bogu Perunu, duhu Kresniku in junaku Zelenemu Juriju. S Perunom Kresnika po drugi poti povezuje tudi Monika Kropej. Po njej naj bi bil Kresnik sin Peruna, obenem pa Perunova inkarnacija na njegovi letni poti: pozimi naj bi se Perun pojavil kot Bo\xc5\xbei\xc4\x8d, spomladi kot Jarilo, poleti kot Kresnik in pozimi kot Zlatorog. Po Kropejevi naj bi se lik Kresnika razvijal prav obratno kakor sta si vsak po svoje zamislila Damjan J. Ovsec in Nikolai Mikhailov: najprej je obstajal Kresnik bog, nato princ Kresnik in nazadnje \xc5\xa1e \xc4\x8darovniki Kresniki. \xc5\xa0amanski Kresniki in njim podobni gr\xc5\xa1ki Kallikantzaros so tako kot Kresnik s konjskimi uhlji povezani tudi s kultom konj, kar je ob morebitnem podobnemu prvotnemu imenu teh \xc4\x8darodejev (morda so mu bili npr. sorodni srbski krstovi, znamenja za za\xc5\xa1\xc4\x8dito mej in vasi) lahko omogo\xc4\x8dilo razvoj lunarnej\xc5\xa1e oblike Kresnika. Povezavo med Perunom in Kresnikom bi lahko iskali v skupnem nasprotniku Velesu: Kresnik se namre\xc4\x8d bojuje proti Vouvelu, Volvelu, Balonu, Babilonu, ta imena pa so povezana z Velesom. Toda tudi Indra je imel nasprotnika v Velesu podobnem Vali, tako da dokon\xc4\x8den odgovor le na tej podlagi ni mogo\xc4\x8d. Preko desetni\xc5\xa1tva in desetnice Marjetice je Kresnik lahko povezan z Zelenim Jurijem, vendar je Zeleni Jurij sam povezan predvsem s pomladnim Orionom, Kresnik pa s poletnim solsticijem. Obenem osnovne poteze Peruna- pomladnega gromovnika- izhajajo iz starodavnega indoevropejskega opazovanja polne pomladanske Lune v ozvezdju Strelec/Sagittarius, kar nasprotuje solarnim zna\xc4\x8dilnostim Kresnika. Preu\xc4\x8devanje Kresnika \xc5\xa1e dodatno zaplete mo\xc5\xbenost, da bi v Peruna videli v Kresnikovem bratu Trotu. Vpra\xc5\xa1anje o tem ali je Kresnik specifi\xc4\x8dno bo\xc5\xbeanstvo ali le vidik Peruna ali Jarila za enkrat ostaja nere\xc5\xa1eno.'